Uznesenie Okresného súdu Lučenec sp. zn. 5Er/121/2006 z 11. 7. 2025
Uznesenie Okresného súdu Lučenec z 11. júla 2025, sp. zn. 5Er/121/2006, ECLI:SK:OSLC:2025:6606202118.2
Súd: Okresný súd Lučenec
Spisová značka: 5Er/121/2006
ECLI: ECLI:SK:OSLC:2025:6606202118.2
Dátum vydania: 11. 7. 2025
Forma: Uznesenie
Oblasť práva: Občianske právo
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Lučenec 5Er/121/2006 6606202118 11. 07. 2025 JUDr. Lucia Šupenová ECLI:SK:OSLC:2025:6606202118.2
Uznesenie Okresný súd Lučenec v exekučnej veci oprávneného: A. B., narodená XX.XX.XXXX, bytom C. D., C. D. E. XX, občan SR proti povinnému: F. G., narodený XX.XX.XXXX, bytom H. C., občan SR o vymoženie výživného, vedenej súdnym exekútorom JUDr. Ján Sokol (predtým exekúcia vykonávaná súdnym exekútorom JUDr. Mariánom Jurinom), so sídlom Exekútorského úradu: ul. B. I. XX, XXX XX D., pod sp. zn. EX 285/2006, takto rozhodol: Súd exekúciu z a s t a v u j e . odôvodnenie: 1. Exekúcia sa vykonáva na základe návrhu oprávneného, doručeného predchodcovi súdneho exekútora dňa 27.02.2006, ktorý je dňom začatia exekučného konania 2. Dňa 22.02.2024 bol tunajšiemu súdu doručený podnet súdneho exekútora na zastavenie exekúcie, nakoľko vykonaným šetrením majetkových pomerov povinného bola zistená jeho nemajetnosť. 3. Podľa § 243 h ods. 1 zákona č. 233/1995 Z.z. o súdnych exekútoroch a exekučnej činnosti (Exekučný poriadok) v znení neskorších predpisov, ak tento zákon v § 243i až 243k neustanovuje inak, exekučné konania začaté pred 1. aprílom 2017 sa dokončia podľa predpisov účinných do 31. marca 2017. Pravidlá pre prideľovanie vecí exekútorom podľa § 55 ods. 4 a 5 sa použijú len s ohľadom na veci pridelené podľa predpisov účinných po 1. apríli 2017. 4. Vzhľadom na skutočnosť, že predmetné exekučné konanie sa začalo v čase pred 1. aprílom 2017, bude sa spravovať ustanoveniami zákona č. 233/1995 Z.z. o súdnych exekútoroch a exekučnej činnosti (Exekučný poriadok) účinného v čase do 31.03.2017 (ďalej len „EP“). 5. Podľa § 58 ods. 1 EP, exekúciu zastaví súd na návrh alebo aj bez návrhu. 6. Nakoľko súdny exekútor nie je účastníkom exekučného konania s výnimkou rozhodovania o trovách exekúcie, súd o zastavení exekúcie rozhodol z úradnej moci. 7. Podľa § 57 ods.1 písm. h) EP, exekúciu súd zastaví, ak majetok povinného nestačí ani na úhradu trov exekúcie. 8. Nemajetnosť povinného exekučný súd zaraďuje medzi dôvody zastavenia exekúcie, avšak táto musí byť v exekučnom konaní objektívne zistená a to šetrením majetkových pomerov súdnym exekútorom. V opačnom prípade nie sú splnené predpoklady na zastavenie exekúcie pre nemajetnosť povinného. Nato, aby súd mohol zastaviť exekúcie z dôvodu nemajetnosti povinného voči povinnému je potrebné, aby zo spisu súdneho exekútora bolo jednoznačné a nepochybné, že povinný nedisponuje majetkom, z ktorého by bolo možné uhradiť aspoň trovy exekúcie. A teda zastavenie exekúcie z dôvodu nemajetnosti
povinného nie je podmienené súhlasom oprávneného so zastavením exekúcie, ktorý má záujem na tom, aby sa v exekúcii pokračovalo aj v takomto prípade, nakoľko je tu z jeho strany očakávanie, že v priebehu exekúcie môže dôjsť k zlepšeniu majetkových pomerov povinného. Tu súd poznamenáva, že skutočnosť, že povinný by mohol v budúcnosti nadobudnúť nejaký majetok, resp. mať príjem je právne významná len v tom, že oprávnený môže v budúcnosti podať nový návrh na začatie exekúcie, ak sa ukáže, že povinný nadobudne majetok, resp. dosahuje príjem z ktorého je možné jeho pohľadávku uspokojiť, nakoľko rozhodnutie o zastavení exekúcie pre nedostatok takéhoto majetku povinného, ktorý by postačoval aspoň na úhradu trov exekúcie tomu nebráni. Exekučný poriadok totiž nedáva podklad pre právny záver o povinnosti súdneho exekútora počas nešpecifikovaného obdobia vyčkávať na prípadné zlepšenie majetkových pomerov povinného. 9. Z preložených lustrácií majetku povinného má súd preukázané, že pôvodný súdny exekútor ako aj jeho nástupca prešetrili majetkové pomery povinného a zistili, že povinný nepoberá žiadne legálne príjmy, nie je evidovaný ako zamestnanec, ani ako samostatne zárobkovo činná osoba, nie je poberateľom dávky nemocenského, dôchodkového poistenia, ani inej dávky (ostatná lustrácia v Sociálnej poisťovni zo dňa 08.07.2025). V peňažných ústavoch nemá vedený žiaden účet (ostatná lustrácia v bankách zo dňa 09.07.2025). Nevlastní žiadne motorové vozidlo, ani iný hnuteľný majetok väčšej hodnoty. V Centrálnom registri exekúcií bolo zistené, že proti povinnému sa vedie celkovo 3 exekučných konaní. 10. Vzhľadom na vyššie uvedené má súd zo strany súdneho exekútora dostatočne preukázanú nemajetnosť povinného, preto exekúciu v zmysle horeuvedeného zákonného ustanovenia v celosti zastavil. 11. Pre úplnosť súd uvádza, že oprávnený je už plnoletý. 12. O trovách exekúcie súd rozhodne samostatným uznesením po právoplatnosti predmetného súdneho rozhodnutia. Poučenie: Proti tomuto uzneseniu je prípustné odvolanie, ktoré sa podáva v lehote 15 dní odo dňa doručenia, prostredníctvom Okresného súdu Lučenec, J. K. XX, 984 37 Lučenec na Krajský súd Banská Bystrica, a to písomne. Odvolanie je potrebné predložiť s potrebným počtom rovnopisov a s prílohami tak, aby jeden rovnopis zostal na súde, a aby každá strana sporu dostala jeden rovnopis odvolania. Ak účastník nepredloží potrebný počet rovnopisov a príloh, súd vyhotoví kópie na jeho trovy. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

